input: DEĊIŻJONI TAL-KUMMISSJONI
  tal-20 ta’ Marzu 2014
  li tiddetermina l-pożizzjoni tal-Unjoni Ewropea għal deċiżjoni tal-Entitajiet Amministrattivi skont il-Ftehim bejn il-Gvern tal-Istati Uniti tal-Amerika u l-Unjoni Ewropea dwar il-koordinazzjoni tal-programmi ta’ tikkettar tal-effiċjenza enerġetika għat-tagħmir tal-uffiċċju dwar iż-żieda tal-ispeċifikazzjonijiet għas-servers tal-kompjuter u l-provvisti tal-enerġija mingħajr interruzzjoni mal-Anness C tal-Ftehim u dwar ir-reviżjoni tal-ispeċifikazzjonijiet għad-displejs u t-tagħmir tal-immaġni inkluż fl-Anness C tal-Ftehim
  (Test b’relevanza għaż-ŻEE)
  (2014/202/UE)
  IL-KUMMISSJONI EWROPEA,
  Wara li kkunsidrat it-Trattat dwar il-Funzjonament tal-Unjoni Ewropea,
  Wara li kkunsidrat id-Deċiżjoni tal-Kunsill 2013/107/UE tat-13 ta’ Novembru 2012 dwar il-konklużjoni tal-Ftehim bejn il-Gvern tal-Istati Uniti tal-Amerika u l-Unjoni Ewropea dwar il-koordinazzjoni ta’ programmi dwar l-effiċjenza enerġetika tat-tagħmir tal-uffiċċju (1), u b’mod partikolari l-Artikolu 4 tagħha,
  Billi:
  (1)
  Il-Ftehim jistipula li l-Kummissjoni Ewropea, flimkien mal-Aġenzija għall-Protezzjoni Ambjentali (EPA - Environmental Protection Agency) tal-Istati Uniti, għandha tiżviluppa u perjodikament tirrevedi l-ispeċifikazzjonijiet komuni għat-tagħmir tal-uffiċċju, biex hekk temenda l-Anness C tal-Ftehim.
  (2)
  Il-pożizzjoni tal-Unjoni Ewropea fir-rigward tal-emenda tal-ispeċifikazzjonijiet se tiġi ddeterminata mill-Kummissjoni.
  (3)
  Il-miżuri previsti f’din id-Deċiżjoni jqisu l-opinjoni mogħtija mill-Bord tal-Energy Star tal-Unjoni Ewropea li jissemma fl-Artikolu 8 tar-Regolament (KE) Nru 106/2008 tal-Parlament Ewropew u tal-Kunsill tal-15 ta’ Jannar 2008 dwar programm Komunitarju ta’ tikkettar dwar l-effiċjenza enerġetika tat-tagħmir tal-uffiċċju (2) kif emendat permezz tar-Regolament (UE) Nru 174/2013 (3).
  (4)
  L-ispeċifikazzjoni tad-displej fl-Anness C, il-parti II, u l-ispeċifikazzjoni tat-tagħmir tal-immaġni fl-Anness C, il-parti III għandhom jitħassru u jiġu sostitwiti bl-ispeċifikazzjonijiet annessi ma’ din id-Deċiżjoni,
  ADOTTAT DIN ID-DEĊIŻJONI:
  Artikolu Uniku
  Il-pożizzjoni li se tadotta l-Unjoni Ewropea għal deċiżjoni mill-Entitajiet Amministrattivi skont il-Ftehim bejn il-Gvern tal-Istati Uniti tal-Amerika u l-Unjoni Ewropea dwar il-koordinazzjoni ta’ programmi ta’ tikkettar tal-effiċjenza enerġetika għat-tagħmir tal-uffiċċji dwar ir-reviżjoni tal-ispeċifikazzjonijiet tad-displej u t-tagħmir tal-immaġni fl-Anness C, il-partijiet II u III, u ż-żieda mal-Ftehim ta’ speċifikazzjonijiet ġodda għas-servers tal-kompjuters u l-provvisti tal-enerġija mingħajr interruzzjoni, għandha tkun ibbażata fuq id-deċiżjoni abbozzata mehmuża.
  Din id-Deċiżjoni għandha tidħol fis-seħħ fl-għoxrin jum wara l-pubblikazzjoni tagħha f’Il-Ġurnal Uffiċjali tal-Unjoni Ewropea.
  Magħmul fi Brussell, l-20 ta’ Marzu 2014.